CELEX: 32021D0750
Language: ga
Date: 2021-05-06 00:00:00
Title: Cinneadh (CBES) 2021/750 ón gComhairle an 6 Bealtaine 2021 maidir le rannpháirtíocht Stáit Aontaithe Mheiriceá i dtionscadal “Soghluaisteacht Mhíleata” PESCO

7.5.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 160/112
               
            
         CINNEADH (CBES) 2021/750 ÓN gCOMHAIRLE
         an 6 Bealtaine 2021
         maidir le rannpháirtíocht Stáit Aontaithe Mheiriceá i dtionscadal “Soghluaisteacht Mhíleata” PESCO
         TÁ COMHAIRLE AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 46(6) de,
         Ag féachaint do Chinneadh (CBES) 2017/2315 ón gComhairle an 11 Nollaig 2017 lena mbunaítear buanchomhar struchtúrtha (PESCO) agus lena gcinntear liosta na mBallstát rannpháirteach (1), agus go háirithe Airteagal 9(2) de,
         Ag féachaint do Chinneadh (CBES) 2020/1639 ón gComhairle an 5 Samhain 2020 lena mbunaítear na coinníollacha ginearálta faoina bhféadfaí cuireadh eisceachtúil a thabhairt do thríú Stáit a bheith rannpháirteach i dtionscadail aonair PESCO (2), agus go háirithe Airteagal 2(4) de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:
         
                     (1)
                  
                  
                     Foráiltear le hAirteagal 9(2) de Chinneadh (CBES) 2017/2315 go bhfuil an Chomhairle chun a chinneadh, i gcomhréir le hAirteagal 46(6) den Chonradh, cé acu an gcomhlíonann nó nach gcomhlíonann tríú Stát, ar Stát é ar mian leis na Ballstáit rannpháirteacha atá páirteach i dtionscadal cuireadh a thabhairt dó páirt a ghlacadh sa tionscadal sin, na ceanglais atá le bunú ag an gComhairle.
                  
               
                     (2)
                  
                  
                     An 6 Márta 2018, ghlac an Chomhairle Cinneadh (CBES) 2018/340 (3). Foráiltear le hAirteagal 1 den Chinneadh sin go ndéanfaidh 24 chomhalta tionscadail, lena n-áirítear an Ísiltír ina cáil mar chomhordaitheoir tionscadail, tionscadal dar teideal “Soghluaisteacht Mhíleata” (“tionscadal ‘Soghluaisteacht Mhíleata’ PESCO”) a fhorbairt faoi PESCO.
                  
               
                     (3)
                  
                  
                     An 5 Samhain 2020, ghlac an Chomhairle Cinneadh (CBES) 2020/1639 lenar bunaíodh na coinníollacha ginearálta faoina bhféadfaí cuireadh eisceachtúil a thabhairt do thríú Stáit a bheith rannpháirteach i dtionscadail aonair PESCO. Foráiltear le hAirteagal 2(4) den Chinneadh sin go bhfuil an Chomhairle chun a chinneadh, bunaithe ar fhógra a thabharfaidh comhordaitheoir nó comhordaitheoirí thionscadal PESCO, agus tar éis don Choiste Polaitiúil agus Slándála (PSC) tuairim a thabhairt uaidh, i gcomhréir le hAirteagal 46(6) den Chonradh agus le hAirteagal 9(2) de Chinneadh (CBES) 2017/2315, cé acu an gcomhlíonann nó nach gcomhlíonann rannpháirtíocht an tríú Stát sa tionscadal sin na coinníollacha a leagtar amach in Airteagal 3 de Chinneadh (CBES) 2020/1639.
                  
               
                     (4)
                  
                  
                     An 23 Feabhra 2021, chuir Stáit Aontaithe Mheiriceá (‘na Stáit Aontaithe’) chuig comhordaitheoir thionscadal “Soghluaisteacht Mhíleata” PESCO a n-iarraidh ar rannpháirtíocht sa tionscadal sin, i gcomhréir le hAirteagal 2(1) de Chinneadh (CBES) 2020/1639. Rinne comhaltaí an tionscadail measúnú ansin, ar bhonn na faisnéise a chuir na Stáit Aontaithe ar fáil, an gcomhlíonann siad na coinníollacha ginearálta, i gcomhréir le hAirteagal 2(2) den Chinneadh sin.
                  
               
                     (5)
                  
                  
                     An 17 Márta 2021, thug comhordaitheoir thionscadal “Soghluaisteacht Mhíleata” PESCO fógra don Chomhairle agus d’Ardionadaí an Aontais do Ghnóthaí Eachtracha agus don Bheartas Slándála, i gcomhréir le hAirteagal 2(3) de Chinneadh (CBES) 2020/1639, gur chomhaontaigh comhaltaí tionscadail an tionscadail sin d’aon toil ar an dáta sin gur mian leo cuireadh a thabhairt do na Stáit Aontaithe a bheith rannpháirteach sa tionscadal sin. Chomhaontaigh na comhaltaí tionscadail d’aon toil chomh maith maidir le raon feidhme, foirm agus céimeanna ábhartha rannpháirtíocht na Stát Aontaithe sa tionscadal sin agus go gcomhlíonann na Stáit Aontaithe na coinníollacha ginearálta a leagtar amach in Airteagal 3 den Chinneadh sin.
                  
               
                     (6)
                  
                  
                     An 30 Márta 2021, chomhaontaigh an Coiste Polaitiúil agus Slándála tuairim faoin bhfógra maidir leis an iarraidh ó na Stáit Aontaithe a bheith rannpháirteach i dtionscadal “Soghluaisteacht Mhíleata” PESCO. Go háirithe, thug an Coiste Polaitiúil agus Slándála dá aire an tuairisc ar an tionscadal sin de réir mar a fhoráiltear san fhógra, lena n-áirítear a chuspóirí, a eagrúchán agus an chinnteoireacht a bhaineann leis, chomh maith leis na réimsí oibre a ndírítear orthu. Thug an Coiste Polaitiúil agus Slándála dá aire freisin nach gcomhroinntear aon fhaisnéis rúnaicmithe ná íogair de chuid an Aontais Eorpaigh laistigh den tionscadal sin agus nach bhfuil an tionscadal á chur chun feidhme le tacaíocht ón nGníomhaireacht Eorpach um Chosaint de réir bhrí Airteagal 3(g) de Chinneadh (CBES) 2020/1639. Thairis sin, thug an Coiste Polaitiúil agus Slándála dá aire nach bhfuil soláthar armála, ná taighde agus forbairt cumais, ná úsáid agus onnmhairiú arm, cumas agus teicneolaíochta i gceist le tionscadal “Soghluaisteacht Mhíleata” PESCO; agus nach bhfuil baint ag eintitis, infheistíochtaí, ná ag cistiú ó Bhallstáit rannpháirteacha PESCO leis ná ag iarrataí ar chistiú ón Aontas le haghaidh gníomhaíochtaí tionscadail.
                  
               
                     (7)
                  
                  
                     Ina thuairim uaidh, d’aontaigh an Coiste Polaitiúil agus Slándála freisin lena bhfuil beartaithe maidir le raon feidhme, foirm agus méid rannpháirtíocht na Stát Aontaithe i dtionscadal “Soghluaisteacht Mhíleata” PESCO de réir mar a thuairiscítear san fhógra iad. D’admhaigh sé go raibh sé curtha in iúl ag na Stáit Aontaithe go dtacaíonn siad go hiomlán le raon feidhme an tionscadail sin mar a shainítear san fhógra é.
                  
               
                     (8)
                  
                  
                     Sa tuairim chéanna, dhearbhaigh an Coiste Polaitiúil agus Slándála an tuairim arna comhaontú d’aon toil ag comhaltaí thionscadal “Soghluaisteacht Mhíleata” PESCO go gcomhlíonann na Stáit Aontaithe na coinníollacha ginearálta a leagtar amach in Airteagal 3 de Chinneadh (CBES) 2020/1639, mar a leanas:
                     
                                 —
                              
                              
                                 comhlíonann na Stáit Aontaithe an coinníoll a leagtar amach in Airteagal 3(a), lena gceanglaítear: déanann siad a gcuid féin de na luachanna ar a bhfuil an tAontas fothaithe, mar a leagtar síos iad in Airteagal 2 den Chonradh, agus de na prionsabail dá dtagraítear in Airteagal 21(1) den Chonradh, chomh maith le cuspóirí an Chomhbheartais Eachtraigh agus Slándála (CBES) i bpointí (a), (b), (c) agus (h) d’Airteagal 21(2) den Chonradh; ní sháraíonn siad leasanna slándála agus cosanta an Aontais agus a Bhallstát, lena n-áirítear urraim do phrionsabal an dea-chaidrimh comharsanachta leis na Ballstáit, agus tá idirphlé polaitiúil ar siúl acu leis an Aontas, lenar cheart gnéithe slándála agus cosanta a chumhdach freisin agus páirt á glacadh i dtionscadal “Soghluaisteacht Mhíleata” PESCO;
                              
                           
                                 —
                              
                              
                                 a mhéid a bhaineann leis an gcoinníoll a leagtar amach in Airteagal 3(b) i ndáil le breisluach substaintiúil na Stát Aontaithe i dtaca le tionscadal “Soghluaisteacht Mhíleata” PESCO, tugtar achoimre mhionsonraithe san fhógra ar rannchuidiú na Stát Aontaithe, lena n-áirítear maidir le raon feidhme, foirm agus méid a rannpháirtíochta sa tionscadal sin, lena dtugtar bunús le comhlíonadh an choinníll sin;
                              
                           
                                 —
                              
                              
                                 a mhéid a bhaineann leis an gcoinníoll a leagtar amach in Airteagal 3(c), rannchuideoidh rannpháirtíocht na Stát Aontaithe i dtionscadal “Soghluaisteacht Mhíleata” PESCO leis an gComhbheartas Slándála agus Cosanta (CBSC) agus le leibhéal uaillmhéine an Aontais a neartú, lena n-áirítear chun tacú le misin agus oibríochtaí CBSC, mar a shainítear freisin san fhógra;
                              
                           
                                 —
                              
                              
                                 a mhéid a bhaineann leis an gcoinníoll a leagtar amach in Airteagal 3(d), ní thugann tionscadal “Soghluaisteacht Mhíleata” PESCO aghaidh ar sholáthar armála, taighde agus forbairt cumais, ná ar úsáid agus onnmhairiú arm, ná cumas agus teicneolaíochta. Ní dhéantar aon chumas ná teicneolaíocht a fhorbairt leis an tionscadal. Dá bhrí sin, le rannpháirtíocht na Stát Aontaithe sa tionscadal, ní bheidh aon spleáchais ar na Stát Aontaithe ná ní fhorchuirfidh na Stáit Aontaithe aon srianta i gcoinne aon Bhallstát;
                              
                           
                                 —
                              
                              
                                 ina theannta sin, comhlíontar an chomhsheasmhacht a cheanglaítear, a leagtar amach in Airteagal 3(e) idir rannpháirtíocht na Stát Aontaithe agus na gealltanais ábhartha is ceangailtí de chuid PESCO, lena n-áirítear freisin in-imscarthacht agus idir-inoibritheacht fórsaí a bhfuil an tionscadal seo ag cuidiú lena gcomhlíonadh, mar a shonraítear san Iarscríbhinn a ghabhann le Cinneadh (CBES) 2017/2315, de réir mar a mhionshonraítear tuilleadh san fhógra seo. Ós rud é nach tionscadal atá dírithe ar chumas é tionscadal “Soghluaisteacht Mhíleata” PESCO, níl feidhm sa chomhthéacs seo ag an gcoinníoll maidir le rannchuidiú rannpháirtíocht na Stát Aontaithe le comhlíonadh na dtosaíochtaí a eascraíonn as an bPlean Forbraíochta um Chumas agus as an Athbhreithniú Comhordaithe Bliantúil ar Chosaint ná ag an gcoinníoll go mbeidh tionchar dearfach acu ar Bhonn Tionsclaíoch agus Teicneolaíoch na Cosanta Eorpaí;
                              
                           
                                 —
                              
                              
                                 comhlíontar an ceanglas a leagtar amach in Airteagal 3(f), mar go bhfuil comhaontú maidir le slándáil faisnéise (4) idir an tAontas agus na Stáit Aontaithe i bhfeidhm ón 30 Aibreán 2007;
                              
                           
                                 —
                              
                              
                                 níl feidhm ag an gcoinníoll a leagtar amach in Airteagal 3(g) sa chás seo, ós rud é nach gcuirtear tionscadal “Soghluaisteacht Mhíleata” PESCO chun feidhme le tacaíocht ón Gníomhaireacht Eorpach um Chosaint agus níl gá, dá bhrí sin, le socrú riaracháin, ar ghabh éifeacht leis, leis an nGníomhaireacht sin;
                              
                           
                                 —
                              
                              
                                 a mhéid a bhaineann leis an gcoinníoll a leagtar amach in Airteagal 3(h), tá gealltanas tugtha ag na Stáit Aontaithe go bhféachfar le socrú riaracháin a bhaineann go sonrach leis an tionscadal a thabhairt i gcrích, mar aon le haon doiciméadacht tionscadail eile is gá i gcomhréir le Cinntí (CBES) 2017/2315 agus (CBES) 2018/909 ón gComhairle (5).
                              
                           
               
                     (9)
                  
                  
                     Mhol an Coiste Polaitiúil agus Slándála ina thuairim uaidh an 30 Márta 2021, go ndéanfadh an Chomhairle cinneadh dearfach i dtaobh an gcomhlíonann rannpháirtíocht na Stát Aontaithe i dtionscadal “Soghluaisteacht Mhíleata” PESCO na coinníollacha a leagtar amach in Airteagal 3 de Chinneadh (CBES) 2020/1639.
                  
               
                     (10)
                  
                  
                     Ba cheart don Chomhairle, dá bhrí sin, cinneadh a dhéanamh go gcomhlíonann rannpháirtíocht na Stát Aontaithe i dtionscadal “Soghluaisteacht Mhíleata” PESCO na coinníollacha a leagtar amach in Airteagal 3 de Chinneadh (CBES) 2020/1639. Dá éis sin, tá comhordaitheoir thionscadal PESCO le cuireadh a sheoladh chuig na Stáit Aontaithe chun páirt a ghlacadh sa tionscadal sin, thar ceann chomhaltaí an tionscadail. Tosóidh na Stáit Aontaithe le bheith rannpháirteach sa tionscadal sin ar an dáta a shonraítear sa socrú riaracháin arna dhéanamh ag comhaltaí an tionscadail agus ag na Stáit Aontaithe, i gcomhréir le hAirteagal 2(7) de Chinneadh (CBES) 2020/1639, agus na cearta agus na hoibleagáidí arna gcinneadh sa socrú riaracháin sin le bheith ag na Stát Aontaithe, i gcomhréir le hAirteagal 4(1) den Chinneadh sin. Feidhmeoidh an Chomhairle a maoirseacht i gcomhréir le hAirteagal 5(2) de Chinneadh (CBES) 2020/1639, agus i gcás imthosca dá dtagraítear in Airteagal 6(2) nó (3) den Chinneadh sin, féadfaidh an Chomhairle cinntí breise a dhéanamh,
                  
               TAR ÉIS AN CINNEADH SEO A GHLACADH:
         
            Airteagal 1
            Comhlíonann rannpháirtíocht Stáit Aontaithe Mheiriceá i dtionscadal “Soghluaisteacht Mhíleata” PESCO na coinníollacha a leagtar amach in Airteagal 3 de Chinneadh (CBES) 2020/1639.
         
         
            Airteagal 2
            Tiocfaidh an Cinneadh seo i bhfeidhm ar dháta a ghlactha.
         
         
            Arna dhéanamh sa Bhruiséil, 6 Bealtaine 2021.
            
               
                  Thar ceann na Comhairle
               
               
                  An tUachtarán
               
               J. BORRELL FONTELLES
            
         
         
            (1)  IO L 331, 14.12.2017, lch. 57.
         
            (2)  IO L 371, 6.11.2020, lch. 3.
         
            (3)  Cinneadh (CBES) 2018/340 ón gComhairle an 6 Márta 2018 lena mbunaítear liosta na dtionscadal atá le forbairt faoi PESCO (IO L 65, 8.3.2018, lch. 24).
         
            (4)  Comhaontú idir an tAontas Eorpach agus Rialtas Stáit Aontaithe Mheiriceá maidir le slándáil faisnéise rúnaicmithe (IO L 115, 3.5.2007, lch. 30).
         
            (5)  Cinneadh (CBES) 2018/909 ón gComhairle an 25 Meitheamh 2018 lena mbunaítear sraith choiteann rialacha rialachais do thionscadail PESCO (IO L 161, 26.6.2018, lch. 37).